同張昌時宿高明寺
作者：汪藻
朝代：宋

paragraphs: 幽卧不知覺，窗懸寒日初。
矧伊夜來雨，谿聲到吾廬。
故人挽我出，忽枉天際書。
躋險敢自休，青山轉籃輿。
相逢竹間寺，共擷園中蔬。
殘僧誰在亡，奄忽十載餘。
茗果話疇昔，新晴報鐘魚。
東雷亦已鳴，百草苕穎舒。
奈何與之子，齒髪日夜疏。
眷此不能發，牽衣更躊蹰。
明朝各回首，世事將焉如。